paragraph_text: Bitka se odvila kod Tespijskog sela Leuktre. Spartance i njihove saveznike vodio je kralj Kleombrot i raspolagao s nešto više od 10.000 hoplita, tisuću konjanika te manjim brojem peltasta. Na strani Tebanaca nalazilo se 6.500 hoplita i konjica s 1.500 pripadnika, a zapovijedao im je Epaminonda. Upravo je Epaminonda uveo novosti u vođenju pješadije i time osigurao pobjedu. Naime, za razliku od Spartanaca koji su poredali svoje pješaštvo u klasičnu falangu od dvanaest redova pješaka, Epaminonda je svoje hoplite rasporedio nesimetrično. Lijevi bok je sadržao 50 redova dok ih je desni imao tek nekoliko. Poredavši snage u dijagonalnu falangu Epaminonda je prvo potisnuo desni bok Spartanaca na kojem su se, prema klasičnom grčkom rasporedu, nalazile elitne jedinice i zapovjedništvo. U tom napadu pogiba Kleombrot, a ostatak Spartanaca ostaje obezglavljen pa iako pobjeđuju na svom centralnom i lijevom krilu ubrzo gube raspored, a time i bitku. U samoj bitci poginulo je oko tisuću vojnika na spartanskoj strani, od tog broja 400 spartanskih građana. Time je značajno oslabljen ukupan broj spartanskih građana kojih preostaje tek nekoliko tisuća.